Panagsibarut ti kanito
March 11, 2008 3 Comments
Awan sa metten oras a para iti daytoy lunod a panagsurat, panagpanablaag, ken ania pay a pakasikurak ditoy a lugar wenno abong. Umanay sa met laengen ti panangilukat ti tawa ken panagbilang ti simmangbay a tugtugot, yos.
Masibbarot met aminen a kanito iti panagsapul ti kakaisuna a siping kas pamedped bisin wenno saraaw ti agngangnganga a ngiwat dagiti pinutot. Duada pay laeng ket kasla met dataon agbullad a mangsango kadagiti maigabur a pappapel ditoy sanguanan. Saan payen agsusurot dagiti pirma ken kur-it. Appo ta nagrigat ket ti agsibbarot ti uray apagkanito laeng.
Itatta nga inbislinko daytoy a kur-it, adda madama nga agpaspasulpeng a dua a Branch Managers ti cooperativa ditoy ayanko nga branch. Kunak: agsursuro kayo nga agkudkod ti nagatel dita panunotyo laeng. No agtuloy kayo, saanyon a masango nga igaw-at ta ramayyo iti parte a nagatel. Yos! Nagngangada ket kasla agawidan san, he he he. Kunak manen: Agkubbo kayo a mangisakad kadagiti gagem ken arapaap dagiti pada tayo a mamirmiraut. Awan ti mauray tayo a gasat a kasla ken Marimar. Awan ngamin ti agbida a pobre, piman. No adda man, matay met ken kriminal. Animal ketdi! No adda man ti rugi laeng ket bigla met laeng a bumaknang. Ania itayen iti tawag daytoy iti latin wenno francis? A, diak ammon basta adda awagda iti sabali a pagsasao.
Ania pay ngarud, dawatekon a ti anusyo nga aguray barbarengli addanto met laeng nasayaat a maipanablaag. Agyamanak ketdi a ti kinanayon nga idadanonyo uray awan man laeng iti maidasarko a pamedped.
Agtangep pay a kadi dagiti ngiwat dagiti pitpitingko ken mangegko koma met ida nga agtik-ab.
ilo_Latn eng_Latn ilo_Latn ilo_Latn ilo_Latn ilo_Latn ilo_Latn